Rezoluta e IDC-CDI-së për Zgjedhjet Parlamentare 2025 
Asambleja e Përgjithshme, Abidjan, 30.05.2025


Rezolutë mbi Zgjedhjet Parlamentare të vitit 2025 në Shqipëri

‘Shqipëria: Integriteti Zgjedhor dhe të Drejtat e Opozitës’

Propozuar nga Partia Demokratike e Shqipërisë – Shqipëri

Unioni Ndërkombëtar Demokrat (IDU) dhe Internacionalja Demokrate e Qendrës (IDC-CDI),

Duke riafirmuar rëndësinë qendrore të zgjedhjeve të lira dhe të ndershme për qeverisjen demokratike dhe procesin e anëtarësimit të Shqipërisë në Bashkimin Evropian,

Duke rikujtuar rezolutat e mëparshme të PPE-së, IDU-së dhe IDC-CDI-së që kanë paralajmëruar për regresin demokratik dhe keqpërdorimin institucional nga Partia Socialiste (PS) në pushtet,

Të alarmuar nga gjetjet e misioneve ndërkombëtare të vëzhgimit (OSBE/ODIHR, Asambleja Parlamentare e OSBE-së, Asambleja Parlamentare e Këshillit të Evropës dhe Parlamenti Evropian) mbi zgjedhjet e 11 majit 2025,

Vërejnë me shqetësim të thellë se këto zgjedhje ishin një farsë politike, duke mos përmbushur standardet ndërkombëtare dhe duke shkelur kriteret e Kopenhagës, përfshirë:

• Mbi lirinë e votuesve për të zgjedhur (paragrafi 7.7 i Kopenhagës):

Votuesit iu nënshtruan presionit sistematik, survejimit, frikësimit dhe blerjes së votave në shkallë të gjerë.

Qeveria shpërndau bonuse prej 100 eurosh për 760 mijë pensionistë pak përpara zgjedhjeve.

Qeveria fali më shumë se 200 milionë euro gjoba dhe interesa të vendosura gjatë periudhës 2015–2025, vetëm dy ditë para zgjedhjeve.

Rreth gjysmë miliard euro u shpenzuan përmes tenderëve, prokurimeve dhe koncesioneve, në shkelje të normave ligjore, me synimin për të siguruar mbështetje elektorale.

Në shumë qendra votimi nuk u respektua fshehtësia e votës dhe klima elektorale u karakterizua nga frika dhe presioni, duke u mohuar qytetarëve një zgjedhje të lirë.

• Mbi lirinë e shprehjes dhe aksesin në informacion (paragrafi 7.8 i Kopenhagës):

Kontrolli i medias nga partia në pushtet, censura editoriale dhe ndalimi me motive politike i TikTok-ut cenuan rëndë aftësinë e votuesve për të pasur akses në informacion të balancuar dhe të shumëllojshëm.

• Ndarja e partisë nga shteti (paragrafi 5.4):

Partia Socialiste në pushtet zbehu kufirin mes qeverisë dhe partisë, duke përdorur institucionet dhe burimet publike për përfitime partiake, në shkelje të parimit se ‘shteti duhet të jetë i ndarë nga partia në pushtet’.

• Keqpërdorimi i burimeve publike:

Qindra mijëra punonjës të administratës publike u vunë nën presion për të bërë fushatë përmes një ‘rrjeti patronazhi’ shtetëror në të gjithë vendin, duke dëmtuar konkurrencën demokratike.

• Liria e votuesve për të zgjedhur (paragrafi 7.7):

Votuesit u përballën me presion, survejim, frikësim, kërcënime, blerje votash dhe mungesë të fshehtësisë së votës.

• Liria e shprehjes (paragrafi 7.8):

Kontrolli i medias nga qeveria, censura dhe ndalimi i TikTok-ut kufizuan aksesin në informacion të paanshëm.


• Pandëshkueshmëria institucionale:

Ekziston mungesë zbatimi të ligjit, pavarësisht rreth 200 kallëzimeve zyrtare për krime zgjedhore në Prokurorinë e Posaçme dhe qindra denoncimeve në Komisionin Qendror të Zgjedhjeve.

IDC-CDI dënon:

Manipulimin e procesit zgjedhor përmes:

Kapjes së shtetit dhe bashkëpunimit kriminal në frikësimin e votuesve dhe manipulimin e rezultateve; 

Përndjekjes gjyqësore ndaj drejtuesve të opozitës, përfshirë Sali Berishën, Ilir Metën, Fatmir Mediun, Ervin Salianjin dhe Fredi Belerin; 

Pandëshkueshmërisë institucionale, me mungesë veprimi pavarësisht më shumë se 30 kallëzimeve zyrtare për krime zgjedhore në Prokurorinë e Posaçme dhe qindra denoncimeve në KQZ. 


U bën thirrje autoriteteve shqiptare që:

1. Të zbatojnë urgjentisht rekomandimet prioritare të OSBE/ODIHR-it dhe rekomandimet për barazinë në fushatë, median dhe institucionet e paanshme;

2. Të ndalojnë përndjekjen politike dhe të rikthejnë të drejtat e plota për drejtuesit e opozitës;

3. Të krijojnë një qeveri teknike (kujdestare) për të mbikëqyrur reformat e integrimit në BE dhe për të përgatitur zgjedhje të reja;

4. Të garantojnë pluralizëm të vërtetë mediatik dhe akses të barabartë në media për të gjitha forcat politike.

IDC-CDI:

Shpreh solidaritet të fortë me Partinë Demokratike të Shqipërisë (PD-ASHM) dhe të gjithë aktorët qytetarë që mbrojnë demokracinë.

U bën thirrje anëtarëve të CDI-së të dërgojnë një mision faktmbledhës dhe monitorues në Shqipëri për të vlerësuar zhvillimin e zgjedhjeve, për t’u takuar me aktorët përkatës dhe për të ofruar një vlerësim të pavarur mbi respektimin e normave demokratike.

I bën thirrje Bashkimit Evropian që ta kushtëzojë përparimin e Shqipërisë drejt anëtarësimit me reforma konkrete zgjedhore dhe demokratike.

Paralajmëron se konsolidimi autoritar dhe ndikimi kriminal në Shqipëri rrezikojnë si demokracinë e brendshme, ashtu edhe stabilitetin rajonal.

